ลูกค้าลดภาระรถ ยึดเวลาผ่อน66เดือน
กรุงศรี ออโต้ เผยลูกค้าเช่าซื้อลดภาระผ่อนค่างวดเพิ่มเฉลี่ยเป็น 66 เดือน จากเดิม 60 เดือน มั่นใจเศรษฐกิจไตรมาสแรกฉลุย
25 เม.ย. 2561

กรุงศรี ออโต้ เผยลูกค้าเช่าซื้อลดภาระผ่อนค่างวดเพิ่มเฉลี่ยเป็น 66 เดือน จากเดิม 60 เดือน มั่นใจเศรษฐกิจไตรมาสแรกฉลุย
นายไพโรจน์ ชื่นครุฑ ประธานคณะเจ้าหน้าที่ด้านธุรกิจสินเชื่อยานยนต์ ธนาคารกรุงศรีอยุธยา เปิดเผยว่า ปัจจุบันลูกค้าเช่าซื้อรถยนต์มีระยะเวลาเฉลี่ยผ่อนชำระค่างวดอยู่ที่ 66 เดือน หรือ 5 ปีครึ่ง จากเดิมที่เฉลี่ยอยู่ที่ 60 เดือน หรือ 5 ปี ซึ่งเป็นผลมาจากภาวะการแข่งขันของธุรกิจเช่าซื้อ และการเปิดโอกาสให้ลูกค้าเข้าถึงสินเชื่อและเป็นเจ้าของรถมากขึ้น
สำหรับผลการดำเนินงานในไตรมาสแรกที่ผ่านมา บริษัท กรุงศรี ออโต้ สามารถปล่อยสินเชื่อได้เกินเป้า สอดคล้องกับสินเชื่อเช่าซื้อของระบบธนาคารพาณิยช์ โดยรวมที่เติบโตดีขึ้น ซึ่งเป็นผลต่อเนื่องมาจากงานมอเตอร์ เอ็กซ์โปร ซึ่งจัดขึ้นเมื่อปลายปีที่ผ่านมา ถือได้ว่าเป็นสัญญาณที่ดีจากผู้บริโภคที่เชื่อมั่นในภาวะเศรษฐกิจ และกลับมามีกำลังซื้อดีขึ้น
นอกจากนี้ ในส่วนของปัญหาหนี้ไม่ก่อให้เกิดรายได้ หรือเอ็นพีแอล ของภาพรวมธุรกิจเช่าซื้อ ก็ลดลงมาอยู่ที่ประมาณ 2% เนื่องจากผู้ประกอบธุรกิจเช่าซื้อสามารถคุมคุณภาพลูกหนี้ได้ดี
ด้านการบังคับใช้สัญญาเช่าซื้อฉบับใหม่ที่จะเริ่มในวันที่ 1 ก.ค.นี้ โดยเฉพาะการปรับลดดอกเบี้ยปรับผิดนัดจาก 17% เป็นไม่เกิน 15% ไม่ได้ส่งผลกระทบต่อรายได้มากนัก